Gregorius etc:a venerabili fratri … episcopo Adriensi et dilectis filiis .. preposito ac Rothgero Pauli, canonico ecclesie Aboensis, salutem etc:a. Vite ac morum honestas aliaque laudabilia probitatis et virtutum merita, super quibus apud nos dilectus filius Jacobus Nicolai, clericus Aboensis diocesis, fidedigno commendatur testimonio, nos inducunt, ut sibi reddamur ad gratiam liberales. Cum itaque, sicut accepimus, parrochialis ecclesia in Poya cum capella, sine cura eidem ecclesie canonice annexa dicte diocesis, quam quondam Johannes Eskilli ipsius ecclesie rector, dum uiueret, obtinebat, per ipsius Johannis obitum, qui extra Romanam curiam diem clausit extremum, uacauerit et uacet ad presens, nos uolentes eidem Jacobo premissorum meritorum suorum intuitu gratiam facere specialem, discretioni vestre per apostolica scripta mandamus, quatinus vos uel duo aut vnus vestrum per vos uel alium seu alias eandem ecclesiam cum capella predicta, quarum fructus, redditus et prouentus octo marcharum argenti secundum communem extimationem ualorem annuum, ut idem Jacobus asserit, non excedunt, ….. cum omnibus juribus et pertinentijs suis eidem Jacobo auctoritate nostra conferre et assignare curetis …. Datum Rome apud Sanctum Petrum secundo kalendas maij anno primo. A. xviii. Corario.